P. Hrušovský, predseda NR SR: (2004-09-22):
Otváram rozpravu, do rozpravy sa prihlásil písomne pán poslanec Jaduš. Nech sa páči. J. Jaduš, poslanec: Vážený pán predseda, vážené kolegyne, kolegovia, dovoľte mi, aby som skôr, než prednesiem svoj pozmeňujúci návrh k predmetnému zákonu, poďakoval všetkým poslancom takmer zo všetkých klubov Národnej rady Slovenskej republiky, ktorí sa podieľali a pomohli pri tvorbe tohto pozmeňujúceho návrhu. Môj pozmeňujúci návrh bol iniciovaný tým, že v minulosti došlo k istým legislatívnym nedostatkom predchádzajúcich reštitučných noriem a na základe nich teda nebolo možné Evanjelickej cirkvi augsburského vyznania previesť majetok, ktorý im preukázateľne patril a bol prevedený do majetku štátu, príp. obcí. Vážené kolegyne, kolegovia, dovoľte mi, aby som predniesol pozmeňujúci návrh k návrhu skupiny poslancov Národnej rady Slovenskej republiky na vydanie zákona o navrátení vlastníctva k niektorému nehnuteľnému majetku cirkvám a náboženským spoločnostiam, k tlači 729. Navrhujem za § 1 vytvoriť nový § 2, ktorý znie: „Vlastníctvo k nehnuteľnostiam uvedeným v prílohe prechádza na Evanjelickú cirkev augsburského vyznania na Slovensku.“ Ostatné paragrafy navrhujem prečíslovať. Zdôvodnenie. Vzhľadom na nedokonalosť predchádzajúceho reštitučného zákona nedošlo k navráteniu majetku cirkví patriaceho preukázateľne Evanjelickej cirkvi augsburského vyznania na Slovensku. Nový § 3 ods. 2 znie: „Oprávnenou osobou je aj Evanjelická cirkev augsburského vyznania na Slovensku a jej cirkevné organizačné jednotky8).“ Poznámka pod čiarou k odkazu 8 znie: „8) Čl. I bod 2 zákona č. 97/2002 Z. z., ktorým sa mení a dopĺňa zákon NR SR č. 282/1993 Z. z. o zmiernení niektorých majetkových krívd spôsobených cirkvám a náboženským spoločnostiam.“ Zdôvodnenie. Ide o nové vymedzenie oprávnenej osoby, nakoľko ide o nový návrh zákona. V novom § 4 navrhujem vytvoriť odsek 2, ktorý znie: „Povinnosť vydať vec sa vzťahuje aj na prípady, keď v rozhodnom období nehnuteľnosť prešla do vlastníctva štátu alebo obce na základe prevzatia podľa opatrenia Povereníctva financií a Povereníctva školstva a kultúry z 20. apríla 1960 č. 53/774/60.“ Zdôvodnenie. Ide o nové vymedzenie povinnej osoby, nakoľko ide o nový návrh zákona. Dovoľte mi ešte, aby som predniesol prílohu k tomuto návrhu. Bod 1, Prešovské kolégium Východného dištriktu na Slovensku s pozemkom LV č. 8387 v Prešove, budova postavená na pozemku č. 3811, katastrálne územie Prešov, popisné číslo pridelené mestom 2726, pozemok parcela č. 3811 o výmere 6878 m2, druh pozemku zastavaná plocha, pôvodne v PK zápis č. 3607 Katastrálny úrad Prešov, odňaté podľa vlastného nariadenia č. 15/59 Zb. a vyhlášky č. 88/59 v prospech československého štátu v správe Vyššej pedagogickej školy v Prešove, vlastník Prešovská univerzita. Bod 2, nehnuteľnosti, pozemok a stavba Konzervatória, Tolstého 1, Bratislava LV č. 4498, katastrálne územie Bratislava, budova postavená na pozemku parcelné č. 3370/1, zastavaná plocha vo výmere 1558 m2, stavba a číslo súpisné 1852, rozhodnutím odboru školstva a kultúry Rady ÚNV v Bratislave č. 3716/58 zo dňa 28. 10. 1958, odňaté v prospech československého štátu v správe Slovenskej vysokej školy technickej v Bratislave, pôvodná parcela č. 3370. Bod 3, pol nehnuteľnosti, to znamená pol pozemku a pol stavby, číslo súpisné 1405/I na Zámočníckej ulici 10, Bratislava, zapísanej na LV č. 1656, parcela č. 42, rozhodnutím Mestského národného výboru v Bratislave č. 774/61 zo dňa 25. 1. 1961, odňaté v prospech československého štátu. A posledný bod 4, nehnuteľnosti, budova a pozemok, na parcele č. 157 o výmere 429 m2, katastrálne územie Gelnica, zapísané na LV č. 1, pôvodne v PK č. 29, k. ú. Gelnica, vlastník mesto a užívateľ mesto Gelnica, odňaté podľa vládneho nariadenia č. 15/59 Zb. a vykonávacej vyhlášky č. 88/59. Prosím vás, aby sme mohli hlasovať o tomto návrhu ako o celku. Ďakujem pekne.